**** AMBRA HOTEL, ΒΟΥΔΑΠΈΣΤΗ ****\nKis Diofa Utca 13, Βουδαπέστη, Ουγγαρία\nΤο Ambra είναι σύγχρονο ξενοδοχείο 4-αστέρων που προσφέρει μοντέρνα δωμάτια για διαμονή με εύκολη πρόσβαση σε Δούναβης, Βασιλική και Kazinczy Street Synagogue. Από το 2006 το ξενοδοχείο καλωσορίζει επισκέπτες σε 6-όροφο κτίριο σε σύγχρονο στιλ.\nΒρίσκεται σε εμπορική περιοχή κοντά στο σταθμό του μετρό Πλατεία Deak Ferenc, καθώς και σε θέατρα, γκαλερί και μουσεία στη Βουδαπέστη. Το ξενοδοχείο βρίσκεται σε απόσταση 20 λεπτά με τα πόδια από το κέντρο της Βουδαπέστης.\nΈχει καταστήματα, μπουτίκ και μαγαζιά σε γρήγορη πρόσβαση από το ξενοδοχείο.\nΌλα τα δωμάτια στο Ambra Ξενοδοχείο διαθέτουν τηλεόραση plasma, θυρίδα ασφαλείας για λάπτοπ, κεντρική θέρμανση, χώρο καθιστικού και ρύθμιση κλιματισμού. Επίσης παρέχονται ιδιωτικά μπάνια εξοπλισμένα με ντους, σεσουάρ και δωρεάν προϊόντα περιποίησης.\nΤο πρωϊνό προσφέρεται στο λόμπι κάθε πρωϊ. Το κατάλυμα έχει εστιατόριο στη βεράντα με πιάτα ουγγρικής κουζίνας. Οι επισκέπτες μπορούν να χαλαρώσουν στο Lobby The μπαρ μ' ένα ποτό.\nΟ σταθμός του τρένου Σταθμός Nyugati απέχει 15 λεπτά με τα πόδια. Το ξενοδοχείο βρίσκεται μόλις 20 λεπτά από το αεροδρόμιο Ferihegy.\nΤο ξενοδοχείο προσφέρει ανελκυστήρα, χώρο στάθμευσης και αποθήκευση αποσκευών καθώς και επιχειρηματικό κέντρο και φωτοτυπικό να εκπληρώσει τις ανάγκες όλων των ταξιδιωτών.\nΟι επισκέπτες θα καλομάθουν σπα lounge και σάουνα διαθέσιμα στο ξενοδοχείο.\nAmbra Hotel, Ουγγαρία\nΞενοδοχείο Elizar 3*\nΞενοδοχείο A Fontanka 3*\nΞενοδοχείο Pavia 2*\nΔιαμέρισμα Vpitervdrug Studio Devyatkino Nebo\nΔιαμέρισμα Trastevere Lovely Studio Apartment\nΠανσιόν Hostalin Diputacion\nΞενοδοχείο Kriss 3*\nΞενοδοχείο Ranieri 3*\nΞενοδοχείο Barcelo Aran Mantegna 4*\nΞενοδοχείο Romagna 2*\nΞενοδοχείο Henry Viii 4*\nΞενοδοχείο Saint Antoine 3*\nΞενοδοχείο Giardinetto 3*\nΞενοδοχείο Park Moskva 3*\nΞενοδοχείο Krishna 4*\nΞενοδοχείο Petinaros 3*\nΞενοδοχείο επιπλωμένων διαμερισμάτων Veronica 3*\nΞενοδοχείο Morfeas 2*\nΞενοδοχείο Andronikos Santorini 4*\nΞενοδοχείο Dolder Grand 5*\nΞενοδοχείο Mykonos Waves Beach House & Su 4*


Η «Ημέρα της Γης» στο Doodle της Google - geonews.gr\nΣτην «Ημέρα της Γης», η οποία γιορτάζεται σήμερα, Κυριακή 22 Απριλίου, σε περισσότερες από 175 χώρες του πλανήτη, είναι αφιερωμένο το Doodle της Google.\nΣτο σχετικό βίντεο που παίζει σε όσους ανοίξουν τη σελίδα της Google, η δρ. Τζέιν Γκούντολ, μια από τις σημαντικότερες υπερμάχους του πλανήτη μας, ειδικός της συμπεριφοράς των ζώων, ακτιβίστρια και λάτρης των ζώων, η οποία έχει αφιερώσει τη ζωή της στη μελέτη και προστασία του περιβάλλοντος, στέλνει το δικό της μήνυμα.\nΗ έμπνευση του θεσμού αποδίδεται στον ακτιβιστή, Τζον ΜακΚόνελ, το μακρινό 1969, σε ένα συνέδριο της UNESCO που έγινε στο Σαν Φρανσίσκο των ΗΠΑ, ενώ η «Ημέρα της Γης» καθιερώθηκε από τον γερουσιαστή, Γκέιλορντ Νέλσον, και σηματοδοτεί τη γένεση του σύγχρονου περιβαλλοντικού κινήματος. Σύντομα, εξαπλώθηκε σε ολόκληρο τον κόσμο.\nΣτις 22 Απριλίου του 1970, περίπου 20 εκατομμύρια Αμερικανοί βγήκαν στους δρόμους, στα πάρκα και στις πλατείες, ώστε να διαδηλώσουν υπέρ της βιώσιμης ανάπτυξης και της προστασίας του περιβάλλοντος.\nΜέχρι το τέλος της χρονιάς είχε δημιουργηθεί η Υπηρεσία Προστασίας του Περιβάλλοντος των ΗΠΑ και είχε ψηφιστεί ο νόμος για καθαρό αέρα, καθαρό νερό και προστασία των απειλούμενων ειδών.\n«Πήραμε ένα ρίσκο, αλλά δούλεψε», δήλωσε ο Νέλσον, ο οποίος το 1995 τιμήθηκε με την ανώτατη διάκριση για πολίτη στις ΗΠΑ, το Προεδρικό Μετάλλιο της Ελευθερίας.\nΗ «Ημέρα της Γης» είχε ήδη γίνει επίσημα, παγκόσμιο κίνημα. Το 1990, ο Ντένις Χάις, ο οποίος συμμετείχε στην οργάνωση από το 1970, ανέλαβε την οργάνωσή της σε παγκόσμια κλίμακα και κατάφερε να κινητοποιήσει 200 εκατομμύρια κόσμου σε 141 χώρες. Έτσι, το 1992, πραγματοποιήθηκε η ιστορική Σύνοδος Κορυφής του ΟΗΕ για το Περιβάλλον.\nΣήμερα, η «Ημέρα της Γης» γιορτάζεται από περισσότερους από 1 δισεκατομμύριο ανθρώπους, οι οποίοι στέλνουν το μήνυμα στις κυβερνήσεις και στους συνανθρώπους τους ότι η μάχη υπέρ του περιβάλλοντος είναι πιο επίκαιρη από ποτέ.\nTo 2009, τα Ηνωμένα Έθνη όρισαν τις 22 Απριλίου ως Διεθνή Ημέρα της Μητέρας Γης. Η «Ημέρα της Γης» είναι προγραμματισμένη για την ίδια ημερομηνία τουλάχιστον μέχρι το 2025.\nΜέσω του Doogle της Google, επισημαίνεται ότι όλοι μπορούμε να κάνουμε κάτι για να έχουμε θετικό αντίκτυπο στον πλανήτη μας.\nπηγή: newsbeast.gr, 22.04.2018, 11:46\nΣεισμική δόνηση 4,7R κοντά στο Καρπενήσι\nΑεροψεκασμοί την Παρασκευή 19-08-2016 για την καταπολέμηση κουνουπιών\nΤα Ιμαλάια «χάρισαν» στον πλανήτη τα εσπεριδοειδή\nΣύμβαση για τον καθαρισμό του Θερμαϊκού Κόλπου


Artapress.gr - Η ετερόκλητη Δημοκρατία\nΤο συλλαλητήριο της 20ης Ιανουαρίου 2019 θύμιζε σε μέγεθος τις συγκεντρώσεις των Αγανακτισμένων στο Σύνταγμα, το καλοκαίρι του 2011. Ήταν μια αληθινή έκφραση διαμαρτυρίας από χιλιάδες πολίτες. Όπως και τότε. Πλήθη λαού από την Αθήνα και άλλες περιοχές της Ελλάδας κατέβηκαν στο δρόμο να διαδηλώσουν αυτό που πίστευαν για την Μακεδονία. Σωστό ή λάθος. Αλλά συνταγματικό τους δικαίωμα.\nΈβλεπες ανθρώπους κυρίως από τα μεσαία και κατώτερα λαϊκά στρώματα, όλων των ηλικιών. Από οικογένειες με παιδάκια και μαθητές μέχρι μεσήλικες και ηλικιωμένους. Συνηθισμένα και καθημερινά πρόσωπα. Ούτε οι ακροδεξιοί ούτε οι φασίστες έδιναν τον τόνο σε αυτήν τη μεγάλη συγκέντρωση. Και όμως μερικές δεκάδες αγνώστου ή και γνωστής ταυτότητας έδωσαν την κατάλληλη αφορμή στην Αστυνομία να διαλύσει το ογκώδες συλλαλητήριο με δακρυγόνα και χημικά, κάνοντας τη δουλειά όλων των κυβερνήσεων που δεν θέλουν τον κόσμο στους δρόμους. Όπως και προ οκταετίας.\nΣτα μεγάλα συλλαλητήρια πάντα υπάρχει ένα μωσαϊκό ανθρώπων. Ένα ετερόκλητο πλήθος. Ευτυχώς. Όπως θα έπρεπε να είναι κάθε συνάθροιση της Δημοκρατίας. Πολίτες με διαφορετικές απόψεις, συχνά αντικρουόμενες στο επίπεδο του διαλόγου, έχουν το δικαίωμα του "συναθροίζεσθαι", όπως πρέπει να συμβαίνει σε κάθε δημοκρατική χώρα. Ετερόκλητα μέρη, με διαφορετικές πεποιθήσεις συναποτελούν το σώμα της Δημοκρατίας. Σε διαφορετική περίπτωση, υπήκοοι μια κοπής, με ομοειδείς απόψεις και ομοιόμορφες συμπεριφορές θα φτιάχνουν τον πολτό μιας κατ΄ επίφαση δημοκρατίας.


ΕΛΛΗΝΩΝ ΝΕΑ: Τώρα ξεκινούν τα σοβαρά θέματα μεταξύ ΗΠΑ-Τουρκίας - Τα επόμενα βήματα του Τραμπ και ο ισλαμιστής Ερντογάν\nΤώρα ξεκινούν τα σοβαρά θέματα μεταξύ ΗΠΑ-Τουρκίας - Τα επόμενα βήματα του Τραμπ και ο ισλαμιστής Ερντογάν\nΛίγο-πολύ έχουν ξεκαθαρίσει τα πράγματα στις σχέσεις των Ηνωμένων Πολιτειών και της Τουρκίας.\nΕκεί που όλοι είχαν σηκώσει τα χέρια ψηλά με την αφέλεια του προέδρου Ντόναλντ Τραμπ να εμπιστευθεί τα στρατηγικά συμφέροντα της Αμερικής στην …Τουρκία,\nκατέρρευσαν όλα, μετά τη χθεσινή περιπετειώδη επίσκεψη στην Άγκυρα, του συμβούλου Εθνικής Ασφάλειας του Λευκού Οίκου, Τζον Μπόλτον, του μεγαλύτερου «γερακιού», όπως χαρακτηρίζεται, στην Ουάσιγκτον.\nΌπως αναμενόταν, ο πρόεδρος της Τουρκίας, Ταγίπ Ερντογάν, απέρριψε τους όρους που του έθεσε ο κ. Μπόλτον -τους ανακοίνωσε ευρισκόμενος στο «καταραμένο» Ισραήλ-, και έφυγε από την Άγκυρα εν μέσω διαφωνιών και όπως λέγεται, και εν μέσω αμοιβαίων απειλών, χωρίς να συναντηθεί με τον Ισλαμιστή ηγέτη.\n- Η εξέλιξη χαρακτηρίζεται δραματική για τις τουρκοαμερικανικές σχέσεις και αυτή τη στιγμή που γράφονται τούτες οι γραμμές, δεν γνωρίζουμε εάν ο κ. Μπόλτον έχει την πλήρη υποστήριξη του Αμερικανού πλανητάρχη σε όσα συνέβησαν από την Κυριακή μέχρι χθες. Το γράψαμε πολλές φορές, να το επαναλάβουμε και σήμερα. Ο Ντ. Τραμπ δεν ξέρει τι θέλει. Οπότε λόγω του απρόβλεπτου του χαρακτήρα του θα μπορούσε και να αδειάσει τον σύμβουλό του για θέματα Εθνικής Ασφάλειας. Και αυτό θα είναι τραγικό εάν συμβεί. Διότι είναι ως να παρέδιδε τα κλειδιά του Λευκού Οίκου στον Ερντογάν…\nΣύμφωνα με πληροφορίες, οι όροι και γενικά η συμπεριφορά του κ. Μπόλτον στην Τουρκία, ήταν εγκριμένη από τον κ. Τραμπ, ο οποίος είχε συνεννοηθεί και με τον πρωθυπουργό του Ισραήλ.\nΠάντως, με βάση τα γεγονότα τείνουμε να πιστέψουμε ότι η κόντρα μεταξύ της Άγκυρας και της Ουάσιγκτον είναι πιο σκληρή παρά ποτέ, και τώρα τους χωρίζουν τα σοβαρά θέματα, όχι απλά η φυλάκιση ενός Πάστορα, που δεν ήταν και σοβαρή υπόθεση για την Αμερική. Την έκανε μεγάλη και σπουδαία ο κ. Τραμπ, για να κερδίσει το χριστιανικό στοιχείο της Αμερικής ενόψει των εκλογών.\n- Τώρα τα θέματα είναι πολλά και σοβαρά. Από που να ξεκινήσει κανείς και που να τελειώσει; Τα ρωσικά συστήματα S-400, οι αμερικανικοί Patriot, τα αμερικανικά μαχητικά F-35, η συμμαχία με τη Ρωσία και το Ιράν, φόβοι για πώληση απόρρητης αμερικανικής τεχνολογίας. Και ένα σωρό άλλα.\nΣτην ουσία, οι Αμερικανοί πρέπει να σταματήσουν να χαρακτηρίζουν τη Τουρκία «φίλη και σύμμαχο χάρη», διότι όλες οι ενέργειες της είναι εναντίον της Αμερικής και του ΝΑΤΟ. Σοβαροί διπλωμάτες στην Ουάσιγκτον πιστεύουν ότι εδώ και καιρό μοιράζεται απόρρητα μυστικά με τους Ρώσους. Είναι βαριά και ασήκωτη η κατηγορία. Επίσης πρόσφατα άρχισε να γίνεται αποδεκτή και στην Αμερική η κατηγορία εναντίον της Τουρκίας για συνεργασία με τους τζιχαντιστές.\nΉταν επόμενο λόγω των παραπάνω, και λόγω της αυξανόμενης δυσπιστίας, ο κ. Μπόλτον να φύγει από την Τουρκία άπρακτος και με την απειλή επίθεσης εναντίον των Κούρδων της Συρίας και εναντίον όποιων εναντιωθούν στον Ερντογάν.\nΕίναι η πρώτη φορά που οι Αμερικανοί αντιλαμβάνονται το πραγματικό πρόβλημα με την Τουρκία. Δεν χρειάζονται πολλά λόγια. Είδαν τον κίνδυνο με τα ίδια τους τα μάτια. Ελπίζουμε ότι θα υλοποιηθεί η αμερικανική απειλή, η οποία αναφέρει ότι θα υπάρξει αντίδραση εάν απειληθούν οι Κούρδοι του YPG από την Τουρκία… Αρκετά… Διότι η υπερδύναμη έγινε “σερβιτόρα” του κάθε ισλαμιστή και φανατικού ηγέτη, επειδή ο κ. Τραμπ νομίζει πως είναι φίλοι του οι εν λόγω αυταρχικοί πρόεδροι και πρωθυπουργοί, ενώ απλά τον εκμεταλλεύονται και απομυζούν την Αμερική…


Αντιπροσωπείες - CreamΤeam Καλλυντικά\nΑντιπροσωπείες polychronis 2021-05-17T12:52:15+00:00\nΧονδρική – αντιπροσωπείες\nΓια τους πελάτες του εσωτερικού, δίδεται η δυνατότητα απόκτησης και διακίνησης προιόντων των ιδιοπαραγώμενων εταιρειών μας βλ. με τα Brands όπως η ‘’Beautyline’’, ‘’Kiss Kiss’’, ’’Trendy’’, ‘’Happy and Cheap’’, ‘’Naiad’’, ‘’Iasis’’.\nΠαράλληλα, η εταιρεία είναι αποκλειστικός αντιπρόσωπος των κάτωθι εταιρειών εισαγωγής:\nΗ Πολωνική εταιρία Bell παράγει και εμπορεύεται υψηλής ποιότητας καλλυντικά προϊόντα που πληρούν τις υψηλότερες παγκόσμιες προδιαγραφές ποιότητας εδώ και 30 χρόνια. Η εταιρία εξάγει σε 47 χώρες σε όλο τον κόσμο. Ανταγωνιστικό πλεονέκτημα της εταιρίας είναι η καινοτόμα σειρά υποαλλεργικών προϊόντων.\nH Γερμανική εταιρία Uma Cosmetics βρίσκεται πάντα στην κορυφή των εξελίξεων της παγκόσμιας αγοράς καλλυντικών. Έντονα χρώμα μοντέρνο design στις συσκευασίες των προϊόντων είναι μερικά από τα χαρακτηριστικά που την ξεχωρίζουν.\nΤα καλλυντικά προϊόντα Miyo απευθύνονται στις γυναίκες που αγαπούν τα έντονα χρώματα. Πάντα με γνώμονα την υψηλή ποιότητα η εταιρία Miyo παράγει υψηλής ποιότητας καλλυντικά συσκευάζοντας τα σε πρωτότυπες και μοντέρνες συσκευασίες.\nΗ Πολωνική εταιρία Lovely παράγει καλλυντικά πορϊόντα που απευθύνονται σε νεαρές ηλικιές. Δίνει έμφαση στη μοντέρνα συκευασία και στα έντονα χρώματα κάνοντάς τη να ξεχωρίζει στο κοινό που απευθύνεται καθώς έχει καταφέρει να γίνει μία από τις πιο αναγνωρίσιμες εταιρίες καλλυντικών παγκοσμίως για εφήβους.\nH Πολωνική εταιρία Wibo ειδικεύεται στην παραγωγή καλλυντικών προϊόντων από το 1989. Σήμερα κατέχει ηγετική θέση στον κλάδο της ομορφιάς όχι μόνο στην Πολωνία αλλά και σε πάνω από 60 χώρες παγκοσμίως. Η εταιρία Wibo διαψεύδει τον μύθο πως η ποιότητα στα καλλυντικά προϊόντα σχετίζεται με την τιμή πώλησης, καταφέρνοντας να παράγει μέχρι σήμερα καλλυντικά κορυφαίας ποιότητας πάντα σε προσιτές τιμές.


Παρέμβαση επιστημόνων για το φράγμα της Μεσοχώρας – TrikalaVoice\nΠαρέμβαση επιστημόνων για το φράγμα της Μεσοχώρας\nΔημοσιεύτηκε στισ 22 Οκτωβρίου 2019 - 11:09 22 Οκτωβρίου 2019 - 11:10 από Βασίλης Αλεξίου\nΔεν υπάρχει «περίοδος χάριτος» για το Υδροηλεκτρικό Έργο Μεσοχώρας\n(Φάνης Γέμτος – Κώστας Γκούμας – Τάσος Μπαρμπούτης) *\nΚαι πάλι συζητήσεις για την Μεσοχώρα, επαφές και δηλώσεις (δες ΜΜΕ – 18/10/2019) την νέα πολιτική περίοδο που ζούμε, ξανά και ξανά η επιχειρηματολογία για την σημασία του έργου, νέες υποσχέσεις ότι επιτέλους θα λειτουργήσει.\nΩς γνωστόν, από το 2001 έχουν ουσιαστικά ολοκληρωθεί οι τεχνικές εργασίες στο φράγμα της ΔΕΗ στην Μεσοχώρα και έχουν πλήρως ολοκληρωθεί οι εγκαταστάσεις και ο ηλεκτρομηχανολογικός εξοπλι-σμός στην μονάδα παραγωγής ενέργειας (ΥΗΣ) στη θέση Γλύστρα επί του Άνω Αχελώου.\nΤόσα χρόνια, μέσα από τις δαιδαλώδεις διαδικασίες, τις αλλεπάλληλες δικαστικές προσφυγές, τα τεχνητά εμπόδια, το μίσος και τις αντιστάσεις κάποιων «οικολογικών» οργανώσεων και κομμάτων, το έργο αυτό περίμενε υπομονετικά να τελειώσουν οι περιπέτειές του.\nΤελικά, κάτω από την πίεση της πραγματικότητας αλλά και της λογικής, η κυβέρνηση ΣΥΡΙΖΑ – ΑΝΕΛ, το καλοκαίρι του 2017, έδωσε την απαιτούμενη αδειοδότηση, ώστε να δρομολογηθούν οι ενέργειες λειτουργίας της Μεσοχώρας. Υποσχέθηκαν μάλιστα οι αρμόδιοι (Υπουργός κ. Φάμελλος, Πρόεδρος ΔΕΗ κ. Παναγιωτάκης) ότι το έργο θα λειτουργήσει τον Ιούλιο 2019 ! (δηλώσεις σε ΜΜΕ, Αύγουστος 2017 ). Το αποτέλεσμα όμως των υποσχέσεών τους μας είναι πλέον γνωστό ….\nΌπως τελικά προκύπτει από τις εξελίξεις, η αδειοδότηση του 2017 έγινε μάλλον με κρύα καρδιά. Απόδειξη είναι ότι ενώ οι όροι της αδειοδότησης απαιτούσαν και την συνδρομή της Πολιτείας στο έργο της ΔΕΗ, είτε με διοικητικές ενέργειες (π.χ. απαλλοτριώσεις, χωρο-ταξικά σχέδια, κ.α), είτε με πολιτικές κινήσεις, ώστε να παρασχεθούν στους κατοίκους διαβεβαιώσεις για δίκαιες αποζημιώσεις, τίποτε από αυτά δεν συνέβη έως σήμερα.\nΤο έργο της Μεσοχώρας βρίσκεται πάλι «στον αέρα» και ο μόνος τρόπος να ξεφύγουμε από την ακινησία είναι η συνεννόηση με τους κατοίκους για ικανοποιητικές, συμφωνημένες αποζημιώσεις για τις περιουσίες τους. Παλαιότερα, ήδη από το 1999, αυτό είχε γίνει με απόφαση της Βουλής και οι κάτοικοι, σχεδόν στο σύνολό τους, είχαν αποδεχθεί τις αντίστοιχες τιμές. Χωρίς συμφωνία τίποτε δεν μπορεί να προχωρήσει η ΔΕΗ, και απολύτως λογικά, δεν θα προβεί σε ενέργειες και εργασίες που θα προκαλούν δαπάνες, χωρίς να έχει την βεβαιότητα ότι θα φθάσει, σύντομα και με ασφάλεια, στον στόχο λειτουργίας του υδροηλεκτρικού σταθμού.\nΗ απελθούσα κυβέρνηση, όπως φαίνεται, άσχετα με τις «υποσχέσεις» και για δικούς της λόγους (εσωτερικές αντιδράσεις κ.λ.π.), δεν είχε πρόθεση να διευκολύνει την ΔΕΗ στις δυσκολίες με τους κατοίκους, παρότι, υποτίθεται προστάτευε τα συμφέροντα της ΔΕΗ, αγωνίστηκε για την διατήρηση του Δημόσιου χαρακτήρα της και άλλα παρόμοια. Αγνόησε τις απώλειες δεκάδων εκατ. ευρώ από την μη λειτουργία της Μεσοχώρας και έτσι μετά την αδειοδότηση την εγκατέλειψε μόνη της να «βγάλει το φίδι από την τρύπα».\nΑγνόησε επίσης παντελώς (ούτε καν απάντησε) το σχετικό υπόμνημα – πρόταση του Δημάρχου Πύλης που υποβλήθηκε στον κ. Σταθάκη (24/11/2017), με αυτό ακριβώς το θέμα των κατοίκων.\nΑς ελπίσουμε τώρα ότι η νέα κυβέρνηση θα ενεργήσει αποτελεσμα-τικά, με την συνδρομή αλλά και την συν-ευθύνη της αυτοδιοίκησης και των άλλων φορέων της Θεσσαλίας.\nΗ πραγματική πολιτική βούληση όλων των εμπλεκόμενων θα αποδειχθεί με την άμεση ενεργοποίηση τους για την τακτοποίηση του προβλήματος των αποζημιώσεων. Όλα τα άλλα, θετικές δηλώσεις, καλλιέργεια ελπίδων κ.λ.π. τα ζήσαμε, τα χορτάσαμε και βεβαίως αποτέλεσμα δεν είδαμε.\nΠεριμένουμε λοιπόν, χωρίς άλλες καθυστερήσεις η Μεσοχώρα να λειτουργήσει το ταχύτερο δυνατόν, σε πείσμα εχθρών και «φίλων».\nΌμως είναι βέβαιο ότι περίοδος χάριτος για την Μεσοχώρα δεν μπορεί να υπάρξει.\n* Ο Φάνης Γέμτος είναι γεωπόνος, ομότιμος καθηγητής του Πανεπιστημίου Θεσσαλίας,\n* Ο Κώστας Γκούμας είναι γεωπόνος, πρ. Δ/ντής Εγγείων Βελτιώσεων, πρ. πρόεδρος ΓΕΩΤΕΕ/Κ.Ε,\n* Ο Τάσος Μπαρμπούτης είναι μηχανικός, πρ. Γεν. Γραμματέας ΤΕΕ/Κ-Δ Θεσσαλίας, μέλος Δ.Σ. Εταιρίας Θεσσαλικών Μελετών (Ε.ΘΕ.Μ.)\nΠροηγούμενο άρθροΠροηγούμενη Ο ιδρυτής της Reebok πουλάει $38 εκατ. το απίστευτο σπίτι του\nΕπόμενο άρθροΕπόμενο Ο Ευθύμης Ρεντζιάς θυμάται και μιλάει για την εμπειρία του ΝΒΑ


«Παράξενη είναι η κατάσταση, πρωτόγνωρη, το αντιμετωπίζουμε με αισιοδοξία, προπονήσεις, βόλτα με το σκύλο και μένουμε σπίτι. Ζω για το ποδόσφαιρο, μου έχει λείψει πολύ. Λόγω των μέτρων δεν μπορώ να ακουμπήσω και μπάλα στο γήπεδο και μου λείπει η ρουτίνα η ποδοσφαιρική. Μας ενοχλούσαν πράγματα ασήμαντα, που τώρα μου λείπουν. Αποδυτήρια, πλάκες οι συμπαίκτες».\nΓια την εθνική ομάδα και πιθανή πρόσκληση:\n«Θέλω να εκπληρώσω το όνειρό μου, ήλπιζα φέτος, αλλά καταστράφηκε όλος ο πλανήτης. Μακάρι να το καταφέρω».\nΘα είναι δύσκολη η επιστροφή. Είναι δύσκολο να διακόπτεις και να πρέπει να ξαναβρείς ρυθμό. Χρειάζεται προετοιμασία για να επανέλθουμε».\nΓια την εθελοντική αιμοδοσία που συμμετείχε:\n«Δεν το κάνω συχνά γιατί δεν μπορείς να δίνεις κατά τη διάρκεια της σαιζόν, αλλά τώρα άρπαξα την ευκαιρία και με κάνει χαρούμενο. Θα πρέπει όλοι να μπούμε σε αυτή τη διαδικασία»\n«Έχω ανυπομονησία να ξεκινήσει ο πρώτος αγώνας, θα προσπαθήσουμε όλοι να δώσουμε ένα ηχηρό μήνυμα ότι καταφέραμε να το ξεπεράσουμε όλο αυτό. Είμαστε δυνατοί και τα καταφέραμε. Θα μας βρει με ηρεμία και όρεξη για δουλειά όπως το είχαμε αφήσει».\nΒoγιατζάκης: «Δεν ενδιαφέρεται μόνο ο Ολυμπιακός για Σεμέντο»


Εθελοντές στην πύρινη μάχη | Η ΚΑΘΗΜΕΡΙΝΗ\nΗ δασοπροστασία στο εξωτερικό αποτελεί «επιστήμη», όπως αποδεικνύεται στην έρευνα της «Κ». Η προστασία του δάσους δεν ανήκει στο κράτος και τους φορείς του, αλλά είναι μέλημα όλων – ακόμα και των παιδιών! Στις περισσότερες δυτικές χώρες υφίσταται ένα εκτεταμένο δίκτυο εθελοντών δασοπυροσβεστών, στους οποίους παρέχεται πλήρης εκπαίδευση και ασφάλιση, κάποιες φορές και μπόνους. Οι άνθρωποι αυτοί, που συχνά κάνουν ακόμα και δύο φορές την εβδομάδα 8ωρη βάρδια στους πυροσβεστικούς σταθμούς, θεωρούνται ισότιμοι των επαγγελματιών και τους παρέχεται πλήρης εξοπλισμός. Σε χώρες μεγάλες και αχανείς, όπως οι ΗΠΑ, ο Καναδάς και η Αυστραλία, η δασοπυρόσβεση στηρίζεται εν πολλοίς στους εθελοντές, που άλλοτε αγγίζουν το 70% του συνολικού δυναμικού και άλλοτε υπερτερούν αριθμητικά των επαγγελματιών. Το κύμα του εθελοντισμού, όπως φαίνεται, έχει πολύ βαθιές ρίζες, καθώς σε πολλές χώρες λειτουργούν «Πυροσβεστικές Ακαδημίες» για παιδιά και εφήβους. Μια πολύ αυστηρή νομοθεσία, που απαγορεύει διά ροπάλου την ανοικοδόμηση στις πυρόπληκτες περιοχές, βρίσκεται σε ισχύ. Η γη χωρίζεται αυστηρά σε δασική, αγροτική και οικιστική. Για όποιον δεν σέβεται τη χρήση γης, όπως μας είπε ένας Γερμανός αξιωματούχος, υπάρχει μόνο μια οδός: η κατεδάφιση.\nΗνωμένες Πολιτείες. Οι εθελοντές δασοπυροσβέστες αποτελούν το 72% του συνολικού δυναμικού της χώρας. Από τους 30.635 πυροσβεστικούς σταθμούς οι 21.449 εξυπηρετούνται από εθελοντές. Ισως τα νούμερα να ηχούν σε εμάς εξωπραγματικά, ωστόσο στον επίσημο ιστότοπο με απογοήτευση διαπιστώνεται ότι έχει σημειωθεί μείωση της προσέλευσης από το 1984 της τάξεως του 8%. Στην Καλιφόρνια, περιοχή εξαιρετικά ευάλωτη στις πυρκαγιές, από το 1980 η πολιτεία ενέτεινε τις προσπάθειες για τη στράτευση εθελοντών, οργανώνοντας καμπάνιες ενημέρωσης και επενδύοντας μεγάλα ποσά στον σκοπό αυτόν. Σήμερα, εργάζονται εθελοντικά 2.500 άτομα προσφέροντας 60.000 ώρες άμισθης, αλλά αποτελεσματικής, εργασίας.\nΚαναδάς. «Στον Καναδά, σε αντίθεση με την Ελλάδα, τα δάση καίγονται πιο δύσκολα, καθώς δεν αποτελούνται από πεύκα. Οι πυρκαγιές, όμως, διαρκούν περισσότερες μέρες», εξηγεί στην «Κ» ο κ. Μάκης Τσιουγκρής, ο Ελληνοκαναδός πρόεδρος της Πανελλήνιας Ενωσης Εθελοντών Πυροσβεστικού Σώματος. Ο εθελοντισμός είναι βαθιά ριζωμένος στην καναδική κουλτούρα, άλλωστε η μύηση ξεκινάει πολύ νωρίς – ήδη από το δημοτικό. Στα 16 οι ενδιαφερόμενοι μπορούν να παρακολουθήσουν μαθήματα στην Πυροσβεστική Ακαδημία. «Η εκπαίδευση, ωστόσο, συνεχίζεται διά βίου». Η αναλογία επαγγελματιών πυροσβεστών και εθελοντών είναι 1 προς 2. Οι βάρδιες είναι 8ωρες ή 24ωρες ανάλογα με τον βαθμό επικινδυνότητας της περιοχής και οι εθελοντές δίνουν το «παρών» κάθε εβδομάδα. «Μόλις δοθεί το σήμα από το μπίπερ, οφείλουν να εμφανιστούν στον σταθμό ή στο συμβάν το συντομότερο δυνατό, ο εξοπλισμός είναι πάντοτε μέσα στο αυτοκίνητο», προσθέτει ο κ. Τσιουγκρής. «Ο εργοδότης είναι περήφανος, όταν απασχολεί έναν εθελοντή πυροσβέστη», επισημαίνει ο κ. Τσιουγκρής «και επιπλέον αποζημιώνεται»\nΓερμανία. Η χώρα αποτελεί το φωτεινό παράδειγμα, έχοντας πολλαπλάσιους εθελοντές δασοπυροσβέστες (1.300.000) έναντι των 27.600 μονίμων και 260.000 παιδιά και εφήβους στις «Πυροσβεστικές Νεολαίες». «Κάθε βδομάδα κάνουμε ένα τρίωρο μάθημα στα παιδιά, για το πώς να αντιμετωπίζουν τη φωτιά», εξηγεί στην «Κ» ο Rupert Saller από την εθελοντική ομάδα του Μονάχου. «Το βλέπουν σαν παιχνίδι και έρχονται με χαρά», τονίζει. Από τα 16 και μέχρι να ενηλικιωθούν οι έφηβοι μπορούν να παραβρεθούν σε κατάσβεση, χωρίς βέβαια ενεργό δράση. Στο διάστημα αυτό λαμβάνουν εκπαίδευση 300 ωρών, θεωρητική και πρακτική.\nΤο καθεστώς των γερμανικών δασών είναι μεικτό, δημόσιο (30%), ιδιωτικό (40%) ή δημοτικό (30%). «Ωστόσο, επιτρέπεται σε όλους να χαρούν το δάσος: να περπατήσουν, να κάνουν ποδήλατο ή βόλτα το μωρό τους στο καροτσάκι», διευκρινίζει ο κ. Peter Lohner από το υπουργείο Εσωτερικών. Κοντά στις μεγάλες πόλεις οι είσοδοι κλειδώνουν για να αποκλείουν τα αυτοκίνητα, ενώ στις περιοχές που θεωρούνται «υποψήφιες» για πυρκαγιά, είναι ενεργοποιημένο το Fire Watch.\nΓαλλία. Και εδώ οι εθελοντές δασοπυροσβέστες (275.000) υπερτερούν των επαγγελματιών (35.172). «Στο δημοτικό γίνονται μαθήματα που μαθαίνουν στα παιδιά πώς να συμπεριφέρονται στον δρόμο, τον ΚΟΚ, περνούν τις εξετάσεις για το δίπλωμα ποδηλάτου», περιγράφει στην «Κ» ο κ. Αλέξανδρος Ζαφειρίου, εθελοντής πυροσβέστης στην Ελλάδα, αλλά μεγαλωμένος στη Γαλλία. «Από τα 12 οι δραστηριότητες γίνονται πιο ενδιαφέρουσες: μαθαίνουμε να παρέχουμε πρώτες βοήθειες, πηγαίνουμε για τρέξιμο, δενδροφυτεύσεις – είναι ένα είδος προσκοπισμού», συμπληρώνει. Στα 16 διαλέγεις κατεύθυνση – είτε πυρόσβεση είτε διάσωση και παραϊατρικά. «Η εκπαίδευση γίνεται στη Σχολή Πυρόσβεσης και διαρκεί από 6 μήνες έως 2 χρόνια, Σαββατοκύριακα και απογεύματα». Στους εθελοντές παρέχονται όλα τα μέσα προσωπικής προστασίας, τη στιγμή που στη χώρα μας «στην καλύτερη περίπτωση» τους δίnεται μόνο η στολή. «Στη Γαλλία τα οχήματα που μπαίνουν στη φωτιά είναι εξειδικευμένα, γι’ αυτό και δεν καίγονται όπως συμβαίνει εδώ», επισημαίνει ο κ. Ζαφειρίου. Εν ανάγκh το όχημα μεταφέρεται και στις ράγες του τρένου. «Το minimum της αποστολής περιλαμβάνει 4 πυροσβεστικά οχήματα με 2 έως 6 τόνους νερό, τα οποία συνοδεύονται από ένα όχημα συντονισμού». Οι Γάλλοι εθελοντές, όταν συμμετέχουν σε αντιμετώπιση σοβαρού συμβάντος επιβραβεύonται με μπόνους μέχρι 70 ευρώ. Ο κ. Ζαφειρίου νιώθει τυχερός που έκανε την εκπαίδευση στη Γαλλία. «Εδώ η Πυροσβεστική, που έχει και τα αρτιότερα μέσα για εκπαίδευση, παρέχει στους εθελοντές 75 ώρες εκπαίδευσης, που είναι μόνο η στοιχειώδης».\nΕλβετία. Εξίσου αυστηρή νομοθεσία σχετικά με τη χρήση γης έχει και η ευνομούμενη Ελβετία, η οποία δοκιμάζεται συχνά από πυρκαγιές. «Φέτος και το 2003 πολλά κρατίδια απαγόρευσαν οποιαδήποτε καύση, ακόμα και το μπάρμπεκιου!», λέει στην «Κ» ο κ. Michael Reinhard από το υπουργείο Περιβάλλοντος. Οι δασικές εκτάσεις στην Ελβετία μπορούν μόνο να αυξηθούν: όταν μια περιοχή δεν καλλιεργείται πια, παύει να θεωρείται αγροτική, μετονομάζεται δασική!!\nΑυστρία. Και η Αυστρία ακολουθεί το «ευρωπαϊκό» πρότυπο με 4.527 εθελοντικά πυροσβεστικά σώματα, έναντι 6 επαγγελματικών που βρίσκονται στις μεγάλες πόλεις. Αντίστοιχα υπάρχουν και οι «πυροσβεστικές νεολαίες» για παιδιά 10 – 16 ετών. «Συνολικά η Αυστρία χωρίζεται σε δασική, οικιστική και ημιδασική γη» εξηγεί ο κ. Gustav Fischer από το υπουργείο Αγροτικής Ανάπτυξης.\nΟλλανδία. Οι εθελοντές αντιπροσωπεύουν το 80% των πυροσβεστών και λαμβάνουν την ίδια ακριβώς εκπαίδευση με τους επαγγελματίες.\nΙταλία. Ο όγκος των εθελοντών είναι τεράστιος. «Ξεκινούν στα 16 συμμετέχοντας σε μια από τις πολλές ομάδες πολιτικής προστασίας που υπάρχουν και στα 18 καλούνται να διαλέξουν κατεύθυνση», σημειώνει ο κ. Ζαφειρίου. Η οργάνωση γίνεται σε τοπικό επίπεδο, δήμου ή νομαρχίας.\nΑπαξίωση και απογοήτευση\n«Ακόμα θυμάμαι τον ενθουσιασμό μου, όταν έκλεισα τα 11 και θα έπαιρνα μέρος στην πρώτη εκπαίδευσή μου σε πεδίο», θυμάται ο 30χρονος σήμερα Ανδρέας Γεωργακόπουλος, που μεγάλωσε στη Νέα Νότια Ουαλλία της Αυστραλίας, πολιτεία με 76.000 εθελοντές πυροσβέστες. «Παρακολουθούσαμε προγράμματα εγκεκριμένα από παιδαγωγούς, όπου μαθαίναμε τους τρόπους διάσωσης σε σεισμό και φωτιά, στην αρχή θεωρητικά». Από τα 11 οργανώνονται τρεις με τέσσερις φορές τον χρόνο ασκήσεις με συμμετοχή των τοπικών πυροσβεστικών δυνάμεων και τα παιδιά καλούνται να σβήνουν μια εικονική φωτιά. Φυσικά, ο Ανδρέας ονειρευόταν να γίνει πυροσβέστης. «Στα 16, όμως, που θα εντασσόμουν κανονικά στο σώμα και θα έπαιρνα τον βαθμό του δόκιμου, επιστρέψαμε στην Ελλάδα». Ο ενθουσιασμένος έφηβος προσγειώνεται ανώμαλα στην ελληνική πραγματικότητα. «Οταν εμφανίστηκα με τη στολή μου σε μια εθελοντική ομάδα με κοιτούσαν παράξενα, εκείνοι φορούσαν σορτσάκια και σαγιονάρες!», θυμάται. «Τότε οι εθελοντές ήταν οι »μπάτσοι του βουνού» που έδιωχναν τον κόσμο». Οι απογοητεύσεις ακολουθούσαν η μία την άλλη: απαξίωση, χειραγώγηση ομάδων από τοπικούς παράγοντες, έλλειψη οργάνωσης. «Στην Αυστραλία δεν νοείται να φύγει όχημα με λιγότερο από 6 άτομα, εδώ τα 2 είναι ο κανόνας».


Οι τρίτεκνοι του Ν. Καρδίτσας γιόρτασαν την Αγία Σοφία – mouzakinews.gr\nΟι τρίτεκνοι του Ν. Καρδίτσας γιόρτασαν την Αγία Σοφία\nΣτον εορτασμό παρέστησαν: Ο πρόεδρος κ. Θεόδωρος Θεοδωρόπουλος, ο Αντιπρόεδρος κ. Θεόδωρος Κοντός, ο ταμίας κ. Βασίλειος Καπνογιάννης, ο Υπεύθυνος Δημοσίων Σχέσεων κ. Γεώργιος Αμβροσίου και η υπεύθυνη Δήμου Καρδίτσας κ. Αθανασία Γαλάνη – Δημητρίου.\nΕκ μέρους του συλλόγου μας ο κ. Αμβροσίου απήθυνε τον παρακάτω χαιρετισμό.\n«Σεβασμιότατε, άγιοι πατέρες, κυρίες και κύριοι\nΟ σύλλογος τριτέκνων Νομού Καρδίτσας, αποφάσισε από φέτος να εορτάζει την προστάτιδά του Αγία Σοφία. Την τρίτεκνη Αγία Σοφία που μαζί με τις τρεις κόρες της Πίστη, Ελπίδα και Αγάπη, μαρτύρησαν για να μην προδώσουν την πίστη τους και τα ιδανικά τους.\nΙδανικά που προσπαθούν όλες οι τρίτεκνες οικογένειες να εμφυσήσουν στα παιδιά τους, με σκοπό να τα κάνουν ανθρώπους καλούς και χρήσιμους στην κοινωνία, ικανούς να δημιουργήσουν αύριο τις δικές τους οικογένειες.\nΣήμερα όμως έχουμε να αντιμετωπίσουμε μια νέα πραγματικότητα.\nΗ δραματική μείωση των γεννήσεων που στον δήμο Καρδίτσας από 704 το 2004, έπεσαν στις 111 το 2016, η μείωση των γάμων, αλλά και των εγγραφών νέων παιδιών στην πρώτη τάξη των δημοτικών μας σχολείων, είναι κάτι που πρέπει να μας προβληματίσει όλους μας.\nΕπίσης, δεν πρέπει να περάσει απαρατήρητη η δραματική μείωση του πληθυσμού του νομού μας που ενώ στην Απογραφή του 2001 ήμασταν 129.541 άτομα, στην Απογραφή του 2011 μείναμε μόλις 113.544 άτομα και το 2021 θα είμαστε ακόμη λιγότεροι.\nΟ σύλλογός μας σήμερα αριθμεί 3000 ενεργά μέλη, ενώ το 45% του συνολικού πληθυσμού του νομού μας, απαρτίζεται από άτομα που ανήκουν σε πολυμελείς οικογένειες, δηλαδή από τρία παιδιά και πάνω.\nΟ νομός μας μέχρι πρότινος εκπροσωπούνταν στο κοινοβούλιο με πέντε (5) βουλευτές και τώρα με (4) τέσσερις με αποτέλεσμά η δύναμή μας να μειώνεται.\nΜέσα σε όλα αυτά, έχουμε και την μεγάλη μετανάστευση των νέων επιστημόνων στο εξωτερικό που διαταράσσει την συνοχή της Ελληνικής οικογένειας και στερεί από τη χώρα μας τα καλύτερα μυαλά. Παιδιά που η πατρίδα μας τα σπούδασε σε όλες τις βαθμίδες εκπαίδευσης και επένδυσε πάνω τους, αντί να προσφέρουν τις πολύτιμες υπηρεσίες τους σε αυτή, τα εκμεταλλεύονται οι άλλες χώρες του κόσμου.\nΕνώ λοιπόν θα περίμενε κανείς από την πολιτεία, τόσο την κεντρική κυβέρνηση, όσο και την αυτοδιοίκηση να παίρνουν μέτρα που να ενθαρρύνουν τους νέους να κάνουν οικογένεια και να μένουν στην πατρίδα μας, αλλά και να στηρίζουν τις πολυμελείς οικογένειες, αντιθέτως όλα γίνονται προς την αντίθετη κατεύθυνση.\nΗ εφορία θεωρεί τα παιδιά μας τεκμήρια και φορολογεί τις πολυμελείς οικογένειες σε υπέρμετρο βαθμό. Ακούμε ότι τα οικογενειακά επιδόματα πάνε προς μείωση ή και κατάργηση.\nΟι κοινωφελείς επιχειρήσεις και οι δήμοι, που δίνουν κάποιες μειώσεις σε πολυμελείς οικογένειες, αυτό συνήθως είναι χωρίς αντίκρισμα διότι λαμβάνουν υπόψιν τους όχι το καθαρό, αλλά το λεγόμενο τεκμαρτό εισόδημα με αποτέλεσμα οι παροχές να δίνονται σε ελάχιστους.\nΑκόμη και το όριο εισοδήματος που θέτει η πολιτεία για την χορήγηση τροφίμων, είναι αρκετά υψηλό με αποτέλεσμα οι τελικοί αποδέκτες των ευεργετημάτων να είναι τελικά ελάχιστοι.\nΤι να πει κανείς για την ανεργία που στους νέους ξεπερνάει το 50%; Οι δε μεγαλύτεροι σε ηλικία συνάνθρωποί μας που θα τύχει να μείνουν άνεργοι, έχουν πλέον ελάχιστες ελπίδες να ξαναβρούν δουλειά. Τι θα γίνει με όλους αυτούς τους ανθρώπους; Πως θα ταΐσουν τα παιδιά τους; Πως θα τα μάθουν γράμματα, μιας και στη χώρα μας ανθεί η παραπαιδεία, πως θα τα σπουδάσουν;\nΌλα αυτά αποθαρρύνουν τους νέους μας από το να δημιουργήσουν οικογένεια και αυτό είναι καταστροφικό για τη χώρα μας.\nΌαση σε αυτή την παράνοια, αποτελεί σήμερα η εκκλησία. Η λειτουργία των σπιτιών της αγάπης, ανακουφίζει εκατοντάδες οικογένειες καθημερινά, ενώ το έργο του φιλόπτωχου ταμείου είναι ξεχωριστό και θεάρεστο. Με καθοδηγητή τον σεβασμιότατο και πολύτιμους εργάτες όλους τους ιερείς, αλλά και τους εθελοντές, παράγεται ένα πολύ σημαντικό έργο που ενώ κανονικά ανήκει στην πολιτεία, έρχεται η εκκλησία για να δώσει λύση στις ανάγκες των πολιτών και να καλύψει ένα μεγάλο κενό.\nΜαθαίνουμε για τις προσπάθειες της Ιεράς μας μητρόπολης να ενταχθεί σε χρηματοδοτικά προγράμματα για την δημιουργία οικοτροφείου, για την ανακαίνιση των κατασκηνώσεων Νεοχωρίου, αλλά και για την συμμετοχή της σε πολλές ακόμη δράσεις και αυτό μας χαροποιεί.\nΘα είμαστε αρωγοί σε κάθε τέτοια προσπάθεια από όπου και να προέρχεται.\nΚλείνοντας, θέλουμε ως τρίτεκνοι να ευχαριστήσουμε τον μητροπολίτη μας και τους εφημέριους του Μητροπολιτικού μας ναού που μας φιλοξενούν, αλλά και όλους εσάς που είστε σήμερα μαζί μας, στην μεγάλη αυτή γιορτή των τριτέκνων.\nΤέλος, ας παρακαλέσουμε την Αγία Σοφία να μας έχει όλους καλά για να αντιμετωπίσουμε τις δυσκολίες της ζωής.»\nΣύλλογος Τριτέκνων Νομού Καρδίτσας\nΣτην Καρδίτσα η «Βραδιά Ερευνητή 2017»\nΣτην αφετηρία το αντρικό τμήμα του ΣΠΑΚ


Παγκόσμια Ημέρα Αγάπης: 40 φράσεις και λόγια μητρικής αγάπης | PAMPERNPLAY\nΥπάρχει αγάπη ερωτική, συντροφική, αδερφική, φιλική και γονεϊκή. Μπορεί ως γυναίκες, όταν ακούγαμε τη λέξη «αγάπη» να σκεφτόμασταν τη στιγμή που θα βρίσκαμε το άλλο μας μισό αλλά όταν γινόμαστε μαμάδες, όταν ακούμε τη λέξη «αγάπη» το μυαλό μας πάει απευθείας, σε εκείνα τα μικρά πλασματάκια που κυοφορούμε για εννέα μήνες και τελικά γεννάμε και κρατούμε στην αγκαλιά μας.\nΣάρκα από τη σάρκα μας και αίμα από το αίμα μας. Με αφορμή τη σημερινή ημέρα, θέλαμε να τιμήσουμε ως μαμάδες αυτή την αγάπη, δημοσιεύοντας τις ωραιότερες φράσεις, λέξεις, λόγια που έχουν γραφτεί ποτέ για την αγάπη που νιώθει μια μάνα για το παιδί της.\nΒρήκαμε τις 40 καλύτερες και σας τις παρουσιάζουμε. Αλήθεια ποια από όλες αυτές μιλά για την δική σας αγάπη και για όλα εκείνα που νιώθετε για το σπλάχνο σας;\n1. Τίποτα δε θα με κάνει τόσο χαρούμενη ή τόσο λυπημένη, τόσο περήφανη ή τόσο κουρασμένη, όσο η μητρότητα.\n2. Τελικά μόνο εγώ μπορώ να δώσω στα παιδιά μου μια χαρούμενη μητέρα που αγαπάει τη ζωή.\n3. Δεν υπάρχει τρόπος να γίνεις μια τέλεια μητέρα, αλλά εκατομμύρια τρόποι να γίνεις μια καλή.\n4. Όταν είσαι μητέρα, δεν είσαι ποτέ πραγματικά μόνη στις σκέψεις σου. Μια μητέρα πρέπει να σκέφτεται πάντα δύο φορές. Μια για τον εαυτό της και μια για το παιδί της.\n5. Έχω ένα κορίτσι που έχει κάνει τη ζωή μου πιο λαμπερή και πιο όμορφη. Αυτή είναι η κόρη μου\n6. Καμιά φορά οι πιο δυνατές γυναίκες, είναι εκείνες που αγαπούν χωρίς όρια, κλαίνε πίσω από κλειδωμένες πόρτες και δίνουν μάχες που κανείς δεν ξέρει.\n7. Όλοι μπορούν να πουν «Σε αγαπώ» αλλά δεν θα το εννοούν όλοι. Πίστεψέ το μόνο όταν το ακούς από τα χείλη μου. Η μαμά σου\n8. Αγάπη είναι να βλέπεις τα παιδιά σου αγκαλιασμένα, αγαπημένα και χαμογελαστά.\n9. Η πιο γλυκιά ώρα της ημέρας είναι όταν το παιδί μου αποκοιμιέται στην αγκαλιά μου.\n10. Ο αγαπημένος μου ήχος στον κόσμο είναι το γέλιο των παιδιών μου\n11. Όταν τα παιδιά μου γεμίζουν θυμό, εκνευρισμό και λύπη, είναι χρέος μου να μεταδώσω την ψυχραιμία και την αγάπη μου όχι να αναπαράγουμε το χάος.\n12. Εννέα μήνες στην κοιλιά μου, μια ζωή μέσα στην καρδιά μου.\n13. Η δουλειά μου ως μαμά είναι να προστατεύω τα παιδιά μου απο ότι μπορώ. Αυτό σημαίνει ότι πρέπει αν πρέπει να βγάλω κάποιους ανθρώπους από τη ζωή μας, θα το κάνω.\n14. Παιδιά μου σας αγαπώ. Θα σας οδηγώ και δεν θα σας χειραγωγώ!\n15. Μωρό μου θα σε αφήνω να αποτυγχάνεις, γιατί όπως είπε και ο Αινστάιν, «Αυτός που δεν έχει κάνει ποτέ του λάθος, δεν θα δοκιμάσει ποτέ κάτι καινούριο»\n16. Παιδί μου να θυμάσαι ότι πάντα θα φροντίζω να εισπράτεις την αγάπη μου. Κάθε μέρα θα σου λέω πόσο σε αγαπώ δυνατά, ψιθυριστά, με αγκαλιές, χάδια και φιλιά.\n17. Μπορεί να μην είμαι τέλεια αλλά κατάφερα να φτιάξω κάτι τέλειο στη ζωή μου. Τα παιδιά μου!\n18. Ποτέ μου δεν φανταζόμουν ότι θα αγαπούσα έναν άνθρωπο τόσο πολύ.\n19. Κανείς δεν μπορεί να αγαπήσει ένα παιδί όσο η μητέρα του.\n20. Η αγάπη μιας μάνας είναι το καλύτερο γιατρικό. Παίρνει όλους τους πόνους και γιατρεύει όλες τις πληγές.\n21. Η απόφαση που παίρνει μια γυναίκα να κάνει παιδί, είναι πραγματικά σημαντική. Είναι η στιγμή που αποφασίζει να αφήσει την καρδιά της να ζήσει έξω από το σώμα της.\n22. Τα παιδιά μου είναι ο λόγος που αναπνέω, που κλαίω, που γελάω. Τα παιδιά μου κάνουν την καρδιά μου να χτυπά σαν τρελή από αγάπη.\n23. Στο τέλος της ημέρας όσο δύσκολη και αν είναι φροντίζω μόνο ένα πράγμα\n24. Δεν ήξερα τη σημαίνει να αγαπάς χωρίς όρια μέχρι που κράτησα στην αγκαλιά μου το παιδί μου\n25. Είσαι ό,τι πολυτιμότερο έχω στη ζωή μου μωρό μου σε αγαπώ πολύ\n26. Είμαι το καταφύγιό σου, το στήριγμα και το λιμάνι σου. Είμαι η μαμά σου και δε θα πάψω ποτέ να σε αγαπώ.\n27. Σκοπός της ζωής μου είναι να κάνω τα πάντα για να έχετε εσείς παιδιά μου, όμορφα παιδικά χρόνια.\n28. Θα σε αγαπώ για πάντα και θα είμαι πάντα κοντά σου, δίπλα σου. Ακόμη και όταν δεν θα με χρειάζεσαι.\n29. Στα παιδιά μου… αν έπρεπε α διαλέξω στο να σας αγαπώ ή να αναπνέω, θα χρησιμοποιούσα την τελευταία μου ανάσα για να σας πω ότι σας αγαπώ πολύ!\n30. Παιδί μου, όταν σε αγκαλιάζω νιώθω ότι κρατώ τον κόσμο όλο στα χέρια μου\n31. Κανείς ποτέ δεν θα καταλάβει τη δύναμη της αγάπης μου για εσένα αγάπη μου. Εξάλλου είσαι ο μόνος άνθρωπος που ξέρει πώς ακούγεται η καρδιά μου από μέσα.\n32. Δεν υπάρχει πιο δυνατός άνθρωπος στον κόσμο από μια μαμά που προστατεύει το παιδί της και εγώ πάντα θα σας προστατεύω και θα σας βάζω πάνω από όλους και όλα.\n33. Τα παιδιά μου μπορεί να μην έχουν ό,τι θέλουν στη ζωή τους, αλλά πάντα θα έχουν μια μαμά που τα αγαπά περισσότερο από ο,τιδήποτε άλλο στον κόσμο!\n34. Καλή μαμά σε κάνει η αγάπη και η φροντίδα στα παιδιά σου\n35. Ο δικός μου εθισμός, το δικό μου «κόλλημα», η δική μου «αρρώστια», το δικός μου έρωτας, το δικό μου πάθος, είναι τα παιδιά μου.\n36. Το παιδί μου είναι η καρδιά μου, η ζωή μου, η ψυχή μου, το σπλάχνο μου το αίμα μου. Θα είναι παντα και για πάντα η πρώτη μου προτεραιότητα!\n37. Παιδιά μου όσο ζω θα προσπαθώ να είμαι ένα καλό πρότυπο για εσάς και με τις πράξεις και τη συμπεριφορά μου θα σας δείχνω μόνο το καλό παράδειγμα.\n38. Αγάπη είναι να ξεκαρδίζεσαι στα γέλια με το παιδί σου χωρίς λόγο!\n39. Παιδί μου δεν μπορώ να σου υποσχεθώ ότι η ζωή σου θα είναι εύκολη, μπορώ όμως να σου ορκιστώ ότι δεν θα υπάρξει ούτε μια δυσκολία που θα αντιμετωπίσεις μόνο σου!\n40. Τίποτε δεν ηρεμεί μία μαμά από μια αγκαλιά με το παιδί της\nΠέντε τρόποι να δείξετε την αγάπη σας στο παιδί σας\nΤι να κάνετε με τα στολίδια που περισσεύουν: 10 έξυπνοι τρόποι να τα αξιοποιήσετε